钦定古今图书集成/理学汇编/学行典/第171卷 > 萧㪺
## 钦定古今图书集成/理学汇编/学行典/第171卷 > 萧㪺

按《元史萧㪺传》：“㪺字惟斗，其先北海人。父仕秦中，遂
为奉元人。㪺性至孝，自为儿时，翘楚不凡，稍出为府
史上官，语不合，即引退，读书南山者三十年。制一革
衣，由身半以下及卧辄倚其榻，玩诵不少置，于是博
极群书，天文、地理、律历、算数靡不研究。”侯均谓：“元有
天下百年，惟萧惟斗为识字人，学者及其门，受业者”
甚众。尝出，遇一妇人失金钗，道旁疑㪺拾之，谓曰：“殊
无他人，独翁居后耳。”㪺令随至门，取家钗以偿其妇。
后得所遗钗，愧谢还之。乡人有自城中暮归者，遇寇
欲加害，诡言：“我萧先生也。”寇惊愕释去。世祖分藩在
秦，辟㪺与杨恭懿、韩择侍秦邸。㪺以疾辞，授陕西儒
学提举，不赴。省宪大臣即其家具宴为贺。使一从史
先诣㪺舍，㪺方汲水灌园，从史至，不知其为㪺也，使
饮其马，即应之不拒。及冠带迎宾，从史见㪺有惧色，
㪺殊不为意。后累授集贤直学士、国子司业，改集贤
侍读学士，皆不赴。大德十一年拜太子右谕德，扶病
至京师。入觐，东宫，书《酒诰》为献，以朝廷时尚酒故也。
寻以病力请去职。人问其故，则曰：“在礼，东宫东面，师
傅西面，此礼今可行乎？”俄除集贤学士、国子祭酒，依
前右谕德。疾作，固辞而归，卒，年七十八，赐谥贞敏。㪺
制行甚高，真履实践，其教人必自小学始。为文辞，立
意精深，言近而指远，一以洙、泗为本，濂、洛、考亭为据，
关辅之士，翕然宗之，称为一代醇儒。所著有《三礼说》
《小学标题駮论》《九州志》及《勤斋文集》行于世。